text: Flere bliver smidt ud af deres hjem
  13 januar 2010 kl. 07.51
  Finanskrisen rammer mange syd- og sønderjyder hårdt. Stadig flere ser sig nødsaget til ikke at betale deres husleje. Det har betydet en kraftig stigning i antallet af beboere, der er blevet "sat på gaden".
  259 blev sat ud
  En ny opgørelse fra Domstolsstyrelsen viser, at 259 beboere blev smidt ud af deres bolig i retskredsen for Esbjerg og Sønderborg i 2008. Det er 47 flere end året før.
  
  Spor fra finanskrisen 
  Hos Esbjerg Almennyttig Boligforening; EAB, er der sket næsten en fordobling i antallet af udsættelser fra 2008 til 2009.
  - Hvis man ser lige fra det ene år til det andet, så er det selvfølgelig en væsentlig stigning. Hvis jeg umiddelbart skal give et bud på hvorfor, så er der ingen tvivl om, at finanskrisen også har sat sine spor her i forhold til huslejebetalingen. Når folk er i knibe er det desværre ofte det, som folk skubber, siger kontorleder John Jacobsen til DR P4.
  
  Tendensen fortsætter 
  I 2008 blev 18 sat ud fra EAB og i 2009 var tallet 33.
  Betaler man ikke sin husleje, får man først to rykkere og ender til sidst i fogedretten.
  Tendensen ser ud til at fortsætte i 2009, hvor 178 blev sat ud i årets første 6 måneder.
  